DA Den Europæiske Unions Tidende C 284/3

Sag anlagt den 12. juli 2013 — Republikken Litauen mod Europa-Kommissionen

(Sag T-365/13)

2013/C 284/03

Processprog: litauisk

Parter

Sagsøger: Republikken Litauen (ved D. Kriaučiūnas og R. Krasuckaitė)

Sagsøgt: Europa-Kommissionen

Sagsøgerens påstande

— Kommissionens afgørelse K(2013) 2436 endelig af 2. maj 2013 kendes ugyldig i det omfang, den finder anvendelse på Republikken Litauen, og i det omfang, den afslår at finansiere specifikke udgifter under ELFUL afholdt af Republikken Litauen.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Til støtte for søgsmålet har sagsøgeren anført fem anbringender.

Med det første anbringende gøres gældende, at Kommissionen ved at vedtage den anfægtede afgørelse har tilsidesat artikel 10 og 15 i forordning (EF) nr. 1975/2006 (1) og artikel 48 i forordning (EF) nr. 1974/2006 (2) derved, at den — ved at kræve, at der skulle gennemføres en overflødig kontrol (kontroller på stedet) for det tilfælde, at det var passende at anvende et kriterium (kreaturtæthed) for støtteforanstaltningerne vedrørende naturlige handicap — undlod at tage hensyn til medlemsstaternes skønsbeføjelser, som er angivet i disse bestemmelser, til selv at vælge de kriterier og metoder, der skal anvendes ved udførelse af kontroller, og undlod at tage hensyn til de litauiske myndigheders argumenter angående den valgte kontrolmetodes effektivitet og virkningsfuldhed.

Med det andet anbringende gøres gældende, at Kommissionen har tilsidesat artikel 31, stk. 2, i forordning (EF) nr. 1290/2005 (3) og proportionalitetsprincippet derved, at den, uden at fremlægge bevis for, at der forelå nogen væsentlig risiko for fonden, har anvendt en urimeligt stor finansiel korrektion på 5 % på grund af en angiveligt forkert kontrol ifølge kriteriet angående kreaturtæthed. Kommissionen burde i henhold til kravene i artikel 31, stk. 2, i forordning (EF) nr. 1290/2005 have foretaget finansielle korrektioner, som stod i forhold til overtrædelserne og til den risiko, som opstod for Den Europæiske Unions budget. De finansielle korrektioner, der foretages i den anfægtede afgørelse, går ud over, hvad der er formålstjenligt og nødvendigt for at beskytte Den Europæiske Unions budgetrelaterede interesser.

Med det tredje anbringende gøres gældende, at Kommissionen — ved at gå ud fra en fejlfortolkning af artikel 14, stk. 2, i forordning (EF) nr. 1975/2006 og artikel 48, stk. 1, i forordning (EF) nr. 1974/2006, og ved at tilsidesætte artikel 29 i forordning (EF) nr. 796/2004 (4) — uberettiget har pålagt en finansiel korrektion på 2 % på grund af, at ikke 100 % af alle jordlodder blev kontrolleret under et besøg på stedet, som skulle kontrollere alle krav.

Med det fjerde anbringende gøres gældende, at Kommissionen ved at vedtage den anfægtede afgørelse har tilsidesat artikel 10, stk. 2, i forordning (EF) nr. 1975/2006 derved, at den — ved at foreslå, at der skulle anvendes en ineffektiv kontrol af brugen af gødningsmidler (administrativ kontrol) — undlod at tage hensyn til medlemsstaternes skønsbeføjelser, som er angivet i den nævnte bestemmelse, til selv at vælge de kriterier og metoder, der skal anvendes ved udførelse af kontroller, og undlod at tage hensyn til de litauiske myndigheders argumenter angående den valgte kontrolmetodes effektivitet og virkningsfuldhed (den visuelle metode).

Med det femte anbringende gøres gældende, at Kommissionen har tilsidesat artikel 31, stk. 2, i forordning (EF) nr. 1290/2005 og proportionalitetsprincippet derved, at den, uden at fremlægge bevis for, at der forelå nogen væsentlig risiko for fonden, har anvendt en urimeligt stor finansiel korrektion på 5 % på grund af en angiveligt uegnet kontrol ifølge kriteriet angående brugen af gødningsmidler. Kommissionen burde i henhold til kravene i artikel 31, stk. 2, i forordning (EF) nr. 1290/2005 have foretaget finansielle korrektioner, som stod i forhold til overtrædelserne og til den risiko, som opstod for Den Europæiske Unions budget. De finansielle korrektioner, der foretages i den anfægtede afgørelse, går ud over, hvad der er formålstjenligt og nødvendigt for at beskytte Den Europæiske Unions budgetrelaterede interesser.

(1) Kommissionens forordning (EF) nr. 1975/2006 af 7.12.2006 om gennemførelsesbestemmelser til Rådets forordning (EF) nr. 1698/2005 for så vidt angår kontrol og krydsoverensstemmelse i forbindelse med støtteforanstaltninger til udvikling af landdistrikterne (EUT L 368, s. 74).

(2) Kommissionens forordning (EF) nr. 1974/2006 af 15.12.2006 om gennemførelsesbestemmelser til Rådets forordning (EF) nr. 1698/2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (EUT L 368, s. 15).

(3) Rådets forordning (EF) nr. 1290/2005 af 21.6.2005 om finansiering af den fælles landbrugspolitik (EUT L 209, s. 1).

(4) Kommissionens Forordning (EF) nr. 796/2004 af 21.4.2004 om gennemførelsesbestemmelser vedrørende krydsoverensstemmelse, graduering og det integrerede forvaltnings- og kontrolsystem som omhandlet i Rådets forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere (EUT L 141, s. 18).